สัปดาห์นี้มีประเด็น
สัปดาห์หน้ามีไฮไลต์ข่าวสำคัญๆ ของเศรษฐกิจไทยเริ่มตั้งแต่วันจันทร์ที่ 30 ม.ค.
28 ม.ค. 2555

สัปดาห์หน้ามีไฮไลต์ข่าวสำคัญๆ ของเศรษฐกิจไทยเริ่มตั้งแต่วันจันทร์ที่ 30 ม.ค. 
นายประสาร ไตรรัตน์วรกุล ผู้ว่าธนาคารแห่งประเทศไทย เรียกประชุมผ่านระบบคอนเฟอเรนซ์กับนายธนาคาร เพื่อหารือเกี่ยวกับการจัดเก็บเงินสมทบเข้ากองทุนคุ้มครองเงินฝาก 
วันเดียวกัน เวลา 11.00 น. สำนักงานเศรษฐกิจการคลัง (สศค.) แถลงข่าวรายงานภาวะเศรษฐกิจการคลังประจำเดือน ธ.ค. 2554 ณ ห้องแถลงข่าวกระทรวงการคลัง 
ในช่วงบ่ายเวลา 13.00 น. นายกิตติรัตน์ ณ ระนอง รองนายกรัฐมนตรีและ รมว.คลัง ปาฐกถาพิเศษ “SME Restart : ทางรุ่ง...รับศักราชใหม่” จัดโดยธนาคารกรุงไทย ที่โรงแรมสยามเคมปินสกี้ กรุงเทพฯ ส่วนวันที่ 31 ม.ค. ธนาคารแห่งประเทศ (ธปท.) แถลงตัวเศรษฐกิจประจำเดือน ธ.ค. ซึ่งคาดว่าตัวเลขความเชื่อมั่นของผู้บริโภค และภาคเอกชนจะฟื้นตัวขึ้นต่อเนื่องจากเดือน พ.ย. และวันที่ 1 ก.พ. กระทรวงพาณิชย์จะประกาศอัตราเงินเฟ้อเดือน ม.ค.ของไทย ซึ่งก็มีการคาดกันว่าเงินเฟ้อจะทรงตัวใกล้เคียงกับเดือน ธ.ค.
ปิดท้ายงานสัมมนาดีๆ พลาดไม่ได้มาฟังผู้นำประเทศและผู้บริหารองค์กรชั้นนำชี้ทิศทางเศรษฐกิจไทยปี 2555 วันที่ 1 ก.พ. เริ่มเวลา 09.30 น. สมาคมผู้สื่อข่าวเศรษฐกิจจัดงานสัมมนาใหญ่ประจำปี โดยเชิญ น.ส.ยิ่งลักษณ์ ชินวัตร นายกรัฐมนตรี ปาฐกถาพิเศษ เรื่อง “มุมมองเศรษฐกิจปี 2555” หลังจากนั้นมีการล้อมวงสนทนา เรื่อง “ถอดรหัส GDP ปี 2555” โดยมี นายกิตติรัตน์ ณ ระนอง รองนายกรัฐมนตรีและ รมว.คลัง นายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย นายประเสริฐ บุญสัมพันธ์ คณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) ฯลฯ.